  Майя Бывальцева 22-тӥ толшоре Ижкарын «2018-тӥ арын удмурт кылын тужгес кужмоез чеберлыко литература уж» кыкетӥ вожвылъяськонын вормисьёсты пусйизы. Пӧртэм номинациосын 11 адямилы коньдонкузьым сётӥзы. Кызьы вераз вожвылъяськонэз огез радъясь, «Кенеш» журналлэн валтӥсь редакторез Ольга Бородина, вожвылъяськонэ 75 авторъёслэсь 80 пала ужъёс вуизы. Литература конкурсэ, Удмуртиысь сяна, мукет интыосысь но гожъясьёс пыриськизы: Башкортостанысь, Татарстанысь, Пермь, Свердловск улосвылъёсысь, Москваысь. Таяз арын туж мыло-кыдо пыриськизы «Кенеш» журналэз лыдӟисьёс но егитъёс. Соос мыло-кыдо гожъясько, удмурт кылын шонер гожъяськонъя но чеберлыко литература ужъёс кылдытонъя редакциямы ужась семинаръёсы ветло, литература конкурсамы пырисько. <…> 2018-тӥ арын литература вожвылъяськонын вормисьёс луизы егит гожъясьёс Евгения Гусоргина но Алексей Котков Ольга Бородина, «Кенеш» журналлэн валтӥсь редакторез Вожвылъяськон 7 ӧръёсъя ортчиз, одӥгез соос пӧлысь – берыктэм уж – нырысьсэ ялэмын вал. Озьыен, 2018-тӥ ар понна удмурт кылын тужгес кужмозэ литература ужез гожтӥзы: - тужгес умоез кузьмадёс, роман: Леонтий Кривошеев «Эрико» роман; Анатолий Перевозчиков «Гурезе тубон» кузьмадёс. - тужгес умое верос, новелла, чеберлыко очерк, эссе: Галина Семёнова (Савина) «Казнык» верос но «Шуд вайись вӧсь» эссе; Лариса Марданова «Инмарлэсь лушкам кампет» верос; Евгения Гусоргина «Вера» гожтос. - тужгес умое кылбур сузьет, поэма номинациын дунъясьёс вормисез ӧз быръе - тужгес умоез пьеса: Василий Ушаков «Дон-Жуан кышнояське» комедия; Алексей Котков «Кин кызьы узырме» пьеса. - пиналъёслы тужгес умоез гожтос: Лидия Чернова нылпиослы кылбур сузьетэныз. - чеберлыко литература ужез (ужъёсты) дунъясь яке литературалэсь азинскемзэ эскерись тужгес умоез гожтос (критика но литературатодос удысъёсъя): Светлана Арекеева «Зарни пырыосты утчась-шедьтӥсь» статья; Владимир Михайлов «Удмурт шӧмо ӟуч кылбурчи» гожтос. - удмуртысь ӟуч кылэ берыктэм тужгес кужмоез уж: Сергей Матвеев бесерман кылбурчилэсь Михаил Федотовлэсь кылбуръёссэ берыктэмез понна. Литература вожвылъяськонын вормисьёсты пусъён (2019 ар) 6 фото Кызьы вераз Ольга Бородина, ужъёсты дунъясьёслэн чакламзыя, поэзия туэ лябытгес адӟиськиз. Финн-угор дуннеын удмурт кылбурет тужгес кужмоез шуыса лыдъяське бере, дунъясьёслэн малпамзыя, кылем конкурсын басьтэм вормонъёслэсь улӥегес лэзиськыны уг яра ни, соин ик таяз учыре «Поэзия» номинациын нокин пусъемын ӧй вал Ольга Бородина, «Кенеш» журналлэн валтӥсь редакторезВожвылъяськонэ вуэм ужъёслэн кужмо но ляб палъёссы сярысь журналлэн бамъёсаз тупен-тупен вера жюрилэн ёзчиез кылбурчи, кылосбур тодосъя кандидат Виктор Шибанов. Озьы ик журналлэн нырысетӥ номераз Анатолий Перевозчиковлэн «Гурезе тубон» повестезлэн кутсконэныз но Галина Семёновалэн «Казнык» веросэныз тодматскыны ӵекто. Туэ ик печатланы кутскомы Грак ёросысь Бадӟым Вожой гуртысь шаерчилэсь Леонтий Кривошеевлэсь бадӟым истори романзэ. Зэмзэ верано ке, йӧно, дано писательёсмы та жанрез берло аръёсы аналтӥзы ни вал, нош Леонтий Николаевич дӥсьтӥз но пӧрмыртӥз! Ольга Бородина, «Кенеш» журналлэн валтӥсь редакторез Озьы ик солэн верамезъя, инвожое егитъёслэсь ужъёссэс нимаз номерен поттозы, «отысь трос выль гожъясьёслэсь нимъёссэс синйылтоды. Пусъём, удмурт кылын тужгес кужмоез чеберлыко литература ужлы вожвылъяськон туэ но азьланьтӥськоз. Солэн куронъёсынызы журналлэн тулыспал номераз печатламын луозы. Тодэ вайытом, конкурсэз «Кенеш» журнал но Удмуртиысь Печатья но калыке ивортодэт вӧлмытонъя агентство радъяло. Нырысетӥез вожвылъяськон 2017-тӥ арын ортчиз.   Тегъёс: Мерлык Лулчеберет Литература Удмуртия удмурткыл гожъясьёс  